google/wiki40b huggingface dataset:
Eiksmarka senter

Gamle Eiksmarka senter (1953-2013)

Det opprinnelige senteret var tegnet av Odd Gengenbach og stod ferdig i 1953. Det var bygget i en hestesko og manglet fram til 1985 de innendørs gangarealene som moderne kjøpesentre ofte har. I 1985 ble det inne i hesteskoen oppført en svalgang, som noen år senere ble bygget inn. Ut fra en kulturminnefaglig vurdering gikk fylkeskommunen i 2013 inn for å bevare det opprinnelige senteret, med begrunnelsen at «senteret har kulturhistorisk og samfunnsmessig betydning som en del av et større planlagt utbyggingsområde i de første tiårene etter andre verdenskrig.» Det ble likevel besluttet å rive den opprinnelige bygningen og oppføre en ny med større butikklokaler og et antall leiligheter.

Nye Eiksmarka senter (2018-)

Nye Eiksmarka senter ble åpnet av ordfører i Bærum Lisbeth Hammer Krog i 2018. Senteret omfatter supermarked og blomsterbutikk i underetasjen, og på bakkeplan bl.a. bakeri/pizzeria, tyrkisk grønnsaks- og delikasseforretning, sushibar, frisør, klesbutikk, bokhandel og apotek. I tillegg omfatter komplekset den kommunale Eiksmarka helsestasjon, 66 leiligheter og underjordisk parkeringsanlegg.
Rainer Werner Fassbinder

Bakgrunn

Rainer Werner Fassbinder var sønn av legen Helmuth Fassbinder (1918–2010) og oversetteren Liselotte Eder (1922–1993). Foreldrene skilte seg i 1951, og han vokste så opp hos moren som enebarn. I en alder av 16 år avbrøt han gymnasiestudiene i Augsburg) og dro til faren i Köln.
Til denne tid hadde Fassbinder begynt å befatte seg med teaterstykker, dikt, noveller og dreiebøker for film. Han gikk for å være belest, og tilegnet seg en betydelig innsikt i filosofiske og samfunnskritiske skrifter.
Etter en toårig privat skuespillerutdannelse forsøkte han forgjeves å avlegge den statlige skuespillereksamen i München. Han klarte heller ikke opptakelsesprøven til den da nettopp grunnlagte Deutsche Film- und Fernsehakademie Berlin.

Karriere

Fassbinder laget over 40 filmer i den 13 år lange karriere. Utover spillefilmene laget han fire tv-serier på sammenlagt 23 deler, samt diverse teateroppsetninger, og han arbeidet som kameramann og skuespiller for andre instruktører.
Dette produksjonstempo kunne oppnås ved at han brukte de samme skuespillere i sine filmer. De mest kjent er de tre kvinnelige skuespillere Hanna Schygulla, Margit Carstensen og Irm Hermann.
Fassbinder hadde utgangspunkt i teateret, og filmet med en bevisst stivhet, både i skuespillernes bevegelser og replikkavlevering, men også i klipping og kameraføringen. Hans filmer behandler gjerne emner som menneskers manglende evne til å endre samfunnet de selv har skapt og er en del av, og med det konvensjonene det består av. Hans filmer var samfunnskritiske, med perspektiv fra utsatte og utnyttede mennesker.
Fassbinder blev funnet død i 1982, av hjertesvikt etter inntak av kokain, sovemedisin og alkohol. Han etterlot seg flere utkast til arbeider og planlagte prosjekter, blant annet en film om Rosa Luxemburg (med Romy Schneider i tittelrollen).
Pjekkert

En pjekkert er en kort dobbeltknappet frakk av tykt, ofte blått, tøy. Den ble tidligere mest brukt av sjøfolk, senere også av barn.
Ordet kommer fra nedertysk grovt ulltøy og liten jakke.
Stortingsvalget 2013 i Akershus

Stortingsvalget 2013 i Akershus ble avholdt i september 2013 og det skulle velges 17 stortingsrepresentanter fra Akershus ved valget i 2013, herav 16 distriktsmandater og ett utjevningsmandat. Endring av mandatfordelingen før valget ga Akershus et mandat mer enn de foregående to valgene.

Representanter i foregående periode

I perioden 2009-2013 satt det 16 representanter på Stortinget for Akershus. Fem for Arbeiderpartiet, 4 for Fremskrittspartiet, 4 for Høyre og 1 fra både Sosialistisk Venstreparti, Venstre og Kristelig Folkeparti der sistnevnte var utjevningsmandat. For Arbeiderpartiet: Anniken Huitfeldt, Sverre Myrli, Marianne Aasen, Gunvor Eldegard og Gorm Kjernli. For Fremskrittspartiet: Morten Høglund, Kari Kjønaas Kjos, Hans Frode Asmyhr og Ib Thomsen. For Høyre: Jan Tore Sanner, Sonja Irene Sjøli, Sylvi Graham og André Oktay Dahl. For Sosialistisk Venstreparti: Bård Vegar Solhjell, for Venstre: Borghild Tenden og for Kristelig Folkeparti: Knut Arild Hareide.
Are Helseth møtte som fast vararepresentant for statsråd Anniken Huitfeldt, Rannveig Andersen møtte for statsråd Bård Vegar Solhjell.
Gorm Kjernli, Morten Høglund, Hans Frode Asmyhr, Sonja Irene Sjølie og André Oktay Dahl ønsket ikke gjenvalg i 2013. Knut Arild Hareide byttet valgkrets fra Akershus til Hordaland.

Valgkamp

Oljevirksomhet i Lofoten ble stemt imot av Akershus Arbeiderparti sammen med to andre lokallag fra Arbeiderpartiet. Sentralt ble dette ikke vedtatt. AUF sentralt var også imot, men ble nedstemt på Aps årsmøte.
Dai Jitao

Bakgrunn og liv

Dai ble født i en familie i Sichuan som flyttet dit fra Wuxing i Zhejiangprovinsen og som bedrev porselenshandel. Han fikk en tradisjonell utdannelse, men falt igjennom den første prøven i det keiserlige eksaminasjonssystem i 1901 og ble isteden sendt for å studere i Japan i 1905. Han tok eksamen i 1909 og vendte tilbake til Kina, der han ble trukket inn i den revolusjonære bevegelse og publiserte en rekke tidsskrifter rettet mot det herskende Qing-dynastiet. 
Han ble tvunget i eksil i 1911 og ble med i Sun Yat-sens revolusjonære parti Tongmenghui mens han befant seg i Japan. På grunn av sine gode kunnskaper i det japanske språk ble Dai Suns privatsekretær og japansk-tolk.
I 1916 fikk Dai en sønn med sin japanske elskerinne, men adopterte bort barnet til Chiang Kai-shek som oppdro ham som sin andre sønn, Wego Chiang.
I årene 1919-22 viet Dai seg til å popularisere Sun Yat-sens nasjonalistiske ideer og til å studere marxismen, som da var relativt ukjent i Kina men som hadde fått et oppsving i samband med Fjerde mai-bevegelsen. Dai stod en tid Chen Duxiu nær og deltok i forberedelsene til grunnleggelsen av Kinas kommunistiske parti i 1920, men trakk seg ut av partiet etter råd fra Sun. Han beholdt sin stilling som ledende ideolog i Kuomintang og var politisk sjef ved Militærakademiet i Whampoa ved siden av Zhou Enlai.
Etter Sun Yat-sens død i 1925 endret Dai sitt navn til Chuanxian (傳賢) og tok stilnavnet Jitao. På denne tiden sluttet han seg til Vestfjellene-gruppen som var kritisk innstilt til samarbeidet mellom nasjonalistpartiet og kommunistene.

Død

Dai tok sitt eget liv i Guangzhou med en overdose sovetabletter i februar 1949, da det framstod som åpenbart at kommunistene kom til å vinne den kinesiske borgerkrig.
Paretaxalus

Utseende

Middelsstore, avlange, sylindriske, matt brune trebukker. Antennene er  betydelig kortere enn kroppen. Pronotum er tønneformet uten tenner på sidene, nesten så bredt som de jevnbrede dekkvingene. Beina er ganske korte.

Levevis

Disse billene har larver som lever i død ved.

Utbredelse

Slekten er bare kjent fra Borneo.
Sentralnervesystemet

Sentralnervesystemet hos pattedyr består av hjernen og ryggmargen og er den delen av nervesystemet som er beskyttet av knokler. Sentralnervesystemet er en av nervesystemets to hoveddeler. Det andre systemet er det perifere nervesystemet.
Sentralnervesystemet anlegges tidlig på fosterstadiet, som er et hult rør. Den fremre delen blir til hjernen og den bakre blir ryggmargen. Forenden får flere utposninger og utvekster som utvider seg til de ulike delene av hjernen: storehjernen, diencephalon, hjernestammen og lillehjernen. Ryggmargen beholder den enkle rørformen. 
Nervevevet i sentralnervesystemet inndeles i grå og hvit substans. Den grå substansen består av nervecellekropper og deres korte utløpere. Den hvite substansen inneholder nervecellenes lange utløpere, nervefibere. Den grå substansen i sentralnervesystemet inndeles i  kjerner og bark. Ansamlinger av nervecellekropper i dypet av hjernen eller ryggmargen kalles kjerner, mens den grå substansen på overflaten av storhjernen og lillehjernen kalles bark. Den hvite substansen inndeles i nervebaner, som forbinder ulike avsnitt av sentralnervesystemet med hverandre. Det er kommandosentralen som tolker all innkommende sensorisk informasjon fra f.eks. øyne og ører, og som styrer alle kommandoer som overføres til musklene. Kommunikasjonen skjer via nerveimpulser, dvs. elektriske signaler, som føres langs nervebanene. Hjernen utfører også kompliserte funksjoner som innlæring, hukommelse, følelser og abstrakt tankevirksomhet.
Gliaceller, som er støtteceller, finnes både i den grå og den hvite substansen.
Realregister

Et realregister er et offentlig rettighetsregister, der rettigheter til formuesgoder kan registreres slik at de oppnår rettsvern, det vil si rettsbeskyttelse overfor tredjemenn som gjør gjeldende konkurrerende rettigheter i gjenstanden. Det som særpreger et realregister er at rettighetene er ordnet etter den enkelte gjenstand, og ikke etter den fysiske eller juridiske personen som innehar rettighetene. Dette gjør det enkelt for potensielle erververe av rettigheter i tingen å skaffe seg oversikt over hvilke heftelser og andre forhold han må ta hensyn til, og forenkler dermed omsetningen av slike gjenstander. Et viktig prinsipp for omsetning av gjenstander som er registrert i et realregister, er at man ikke kan gjøre gjeldende rettigheter mot erververen som det ikke fantes opplysninger om i registeret (det gjelder unntak fra dette dersom erververen kjente eller burde kjenne til forholdet). Den andre siden av prinsippet er at erververen må godta alt registeret gir opplysninger om. Dette kalles hhv. for registerets negative og positive troverdighet.
Det mest praktiske realregisteret i Norge er grunnboka, som inneholder en oversikt over rettigheter til fast eiendom. Andre eksempler er skipsregisteret og skipsbyggingsregisteret for skip, Luftfartøyregisteret for luftfartøyer, Petroleumsregisteret for oljeinstallasjoner, samt Kraftledningsregisteret. Verdipapirsentralen og Løsøreregisteret er derimot ikke realregistre, ettersom det her er rettighetshaver og ikke de enkelte eiendeler som er utgangspunktet for registreringen.
Fylkesvei 4050

Fylkesvei 4050 går mellom Viblemo og Birkeland i Audnedal kommune. Veien er 4,0 km lang.
Frem til 2019 hadde veien betegnelsen Fylkesvei 508.
Net als toen

Sangen

«Net als toen» er en klassisk nederlandsk vise. Den nederlandske teksten handler om en kvinne som ber ektemannen om å være som han var i gamle dager. Hun føler at ekteparet har sunket ned i hverdagen, og hun vil gjenoppleve romantikken fra den gang kjærligheten deres var ung.

Eurovision Song Contest

Corry Brokken deltok med to sanger i den nederlandske finalen i forkant av Eurovision Song Contest 1957. Der vant hun med «Net als toen», og det andre bidraget hennes «Iwan» kom på andreplass. 
I Eurovision Song Contest i Frankfurt am Main 3. mars 1957 var «Net als toen» det sjette bidraget ut på scenen av ti. I avstemningen vant det nederlandske bidaget med 31 av 90 oppnåelige poeng. Sangen fikk stemmer fra alle de andre deltakerlandene.
Sangen ble ingen stor slager i Europa, og den lå på den nederlandske singellisten i bare fem uker. Høyeste notering var en åttendeplass. På den flamske singellisten lå «Net als toen» i tolv uker med en trettendeplass som høyeste notering.
Betragtning over Verdens Daarlighed

Betragtning over Verdens Daarlighed, forfattet i 5 Capitler og sammenskrevet i Korthed af en lidet forsøgt og mindre skriftlærd Dreng Hans Nielsen Houge paa Rolfsøen i Thunøe Sogn er en kristen traktat eller pamflett fra 1796, skrevet av lekpredikanten Hans Nielsen Hauge (1771-1824). Det var Hauges første bokutgivelse, kort tid etter hans åpenbaringsopplevelse 5. april 1796. Boken var på 76 sider.
Boka er en konvensjonell ortodoks fremstilling av den kristne troen, og en kritikk av samtidens prester for å forsømme sitt sjelesørgeroppdrag overfor menigheten. Særlig er boken en polemikk mot den daværende sognepresten i Tune, Gerhard Seeberg (1734-1813) som både sto langt fra Hauge i trosutøvelsen – Hauge var pietist mens Seeberg var herrnhuter, og som på flere vis hadde hatt en klanderverdig opptreden som sogneprest.
I sine første årene som forfatter skriver Hans Nielsen Hauge «ustanselig om sitt eget kall», og i bokens siste del forteller Hauge om sitt liv og sin egen kristentro.
I Hauges neste bok, Forsøg til en Afhandling om Guds Viisdom fra høsten 1796, tar han med et kort kapittel med «Forsvar mod de Indvendinger som ere giorte imot mit Skrift: Betragning over Verdens Daarlighed». Hauges posisjon som oppbyggelsesforfatter ble formet i og med hans fire første bøker, som alle «kom ut i mellom fire og seks opplag i tida før 1804. En regner med et samlet opplag på disse tekstene på mellom 40 og 100 000 eksemplarer i perioden fram til arrestasjonen. Ingen annen del av Hauges forfatterskap fikk en tilsvarende betydning»
Invasjon fra rommet

Handling

En mystisk planteart kommer til jorden fra det ytre rom og begynner å "stjele" menneskekropper. Plantene avgir gass og slim, den kveler mennesker og spinner dem inn i et hylster for gjenfødelse. Utvendig er de akkurat som før, men innvendig er de uten følelser. Dr. Matthew Bennell, som er helseinspektør i San Francisco, og hans kollega, Elizabeth Driscoll, begynner å fatte misstanke hva som er i ferd med å skje og prøver å advare andre.

Om filmen

Filmen ble godt mottatt av anmelderne og har fått 94 % på filmsiden Rotten Tomatoes.
Den innbragte 24,9 millioner dollar i USA, mot et budsjett på ca 3,5 millioner dollar.
Filmen vant Saturn Awards for beste regi og for beste lyd.
Alversund

Alversund er et tettsted i Lindås kommune ved utløpet av Alverstraumen i Nordhordland. På stedet er det kirke og barneskole
Alversund ble fradelt Hamre den 1. januar 1885 – og den fikk også tillagt annekssognet Seim fra Hosanger. Den nye kommunen hadde et folketall på 2 793. Alversund ble videre delt 15. oktober 1923 ved utskillelsen av Meland kommune, hvorav resterende Alversund kommune hadde et folketall på 1 771. Størstedelen av kommunen lå på fastlandet på Lindåshalvøya, og en mindre del på Radøy. Opphørte som egen kommune 1. januar 1964 og gikk inn i Lindås kommune. Alversund hadde ved kommunesammenslutningen et folketall på 2 099.
Alversund ble skilt ut som eget prestegjeld fra Hamre prestegjeld 1. januar 1885, med sognene Alversund, Meland og Seim.
THAAD

THAAD (Terminal High Altitude Area Defense) er et system for rakettforsvar, - som ved hjelp av radar skal oppdage innkommende (fiendens) raketter.
Systemet består av mobile (flyttbare) ramper for raketter, - og tilhørende raketter.
Systemet ble først tatt i bruk under Irak-krigen på begynnelsen av 1990 tallet, - og er også utplassert på Hawaii
Systemet blir også omtalt som et "rakettskjoldsystem som kan sette ballistiske missiler med kort og lang rekkevidde ut av spill"
THAAD kalles et defensivt system, - men er like fullt et våpen
I en uttalelse fra Pacific Command, som har ansvar for USAs militære operasjoner i Asia og Stillehavs-regionen, understrekes det at THAAD kun er et forsvarssystem og ikke en trussel mot andre land.
Osteopeni

Osteopeni betegner en tilstand med lav bentetthet (BMD) i skjelettet som kan gi risiko for brudd i knokler, spesielt lårhalsbrudd (fractura colli femoris) og håndleddsbrudd (fractura radii typica). Osteopeni er et forstadium til osteoporose og defineres som benmasse i området mellom 1 og 2,5 standardavvik under gjennomsnittet ((÷1> T-score >÷2,5). Ostopeni er ikke en sykdom, men et forstadium til osteoporose – som er definert som en risikotilstand.
I likhet med osteoporose er tilstanden usynlig og umerkelig siden den rammer skjelettet og ikke gir symptomer av noe slag og sjelden oppdages før et eventuelt brudd eller ved en røntgenscanning (DEXA (DXA), SXA, QUS, pQCT, RA, DPA, SPA. pDXA).
Osteopeni finnes i likhet med osteoporose først og fremst hos kvinner. Normalt er en kvinnes skjelett på sitt sterkeste rundt 28 års alder. Bentettheten holder seg så omtrent konstant med balanse mellom nedbryting (resorpsjon) og nydannelse (ossifikasjon) i omtrent 10 år. Så følger en periode med bentap på ca. 0,3-0,5% pr. år. Ved menopausen øker gjerne bentapet hos kvinner sterkt – hos enkelte opptil ti ganger, dvs. 3 til 5% pr år i en periode på fra 5 til 7 år. Norsk Osteoporoseforening definerer benskjørhet som tap av benmasse større enn 25%.

Nyere viten

Risiko forbundet med bentap har i første rekke vært fokusert på eldre kvinner og osteoporose siden bruddhyppigheten er økende med alder. Imidlertid viser bl.a en amerikansk langtidsobservasjonsstudie (NORA=National Osteoporosis Risk Assessment study) med 200.160 kvinner at hele 82% av bruddene rammet kvinner som hadde bentetthet på osteopeninivå (T-score >÷2,5). 67% av bruddene rammet kvinner som hadde T-score >÷2,0. Kun 18% av lårhalsbruddene skjedde hos kvinner som hadde bentap på osteoporosenivå. Spørsmålet om når og hvilke tiltak skal settes inn for å forebygge brudd kan ha betydning for å redusere forekomsten av bentapsbrudd – også i Norge.

Styrking av benbygningen

Kostholdsbevissthet, regelmessig mosjon og ikke-røyking er blant de viktige livsstilsfaktorene som kan påvirke bentap og styrke benbygningen. Bruk av kosttilskuddene kalsium og vitamin D sammen er også anbefalt av skandinaviske helsemyndigheter – både for unge og eldre, kvinner og menn.
Ifølge en rapport gjort av Dr. David L. Watts, Ph.D., Director of Research for Trace Elements, Inc. er det ikke bevist at høye doser kalsium og vitamin D-behandling styrker benbygningen. I rapporten kommer det fram at kalsium bør sees i sammenheng med mineraler som fosfor, magnesium, natrium og kalium, inklusive også sink, kobber og mangan som ansvarlige for normal beintetthet.
Leo Drabent

Liv  og virke

Så tidlig som i 1917 malte Leo Drabent antikrigsslagord på vegger og gjerder i sin hjemby. I 1917 samme år som han tok sitt svennebrev som montør og på sin attende fødselsdag ble han innkalt til hæren. Han ble sendt til fronten, nesten umiddelbart ble han hardt såret og sendt hjem.
På denne tid hadde han også deltatt i en vellykket kampanje for å redusere læretiden fra fem til fire år for industrielle lærlinger i den metallbaserte industrielle sektor.

Kommunist

Han ble medlem av Kommunistpartiet i 1923 og senere ledet han partiets Bremen-distrikt. I 1929 gjennomgikk han en opplæring på Reichsparteischule Rosa Luxemburg i Fichtenau. Etter det fikk han ansvar for den marxistiske opplæring i kommunistpartiet i Nordvest-Tyskland. Også i 1929 ble han sekretær for partiets agitasjon og propaganda i Wasserkante-distriktet og medlem av Hannovers midlertidige lovgivende forsamling.

Under nasjonalsosialismen

I januar 1933 tok NSDAP makten. En prioritet oppgave for den nye regjeringen var rask etablering av Tyskland til en ettpartistat. parti-regjeringen, og den nye kansler, Adolf Hitler hadde i opposisjon vært særlig fiendtlig mot Kommunistpartiet. Leo Drabent hadde pådratt seg Guds vrede av mange nazister under sin tid i opposisjon ved å delta på Nazi-partiets møter og forkynne sin anti-arbeidstaker politikk. Det ble rapportert at 200 medlemmer av Nazi-Partiets kvasi-militære fløy fikk i oppgave å finne og arrestere Leo Drabent. Han ble arrestert i mai 1933. 
Han tilbrakte de neste månedene i konsentrasjonsleirene i Brandenburg og Oranienburg, og også I under-leiren på Gut Elisenau (nær Bernau) hvor han ble torturert og stygt mishandlet. Da han ble løslatt  begynte han å arbeide på AG Weser-verftet i Bremen. Han ble arrestert på nytt i juli 1936, og etter en lengre periode i varetekt dømt i november 1937 til tre års fengsel. Hans tid i varetekt talte med i hans fengselsstraff, og han slapp juli eller august 1939.
Da han ble løslatt arbeidet han i Bremen med reparasjon av båter og gjenopptok sitt arbeide for Kommunistpartiet (fra 1933 forbudt). Da andre verdenskrig begynte etablerte han et motstandsnettverk sammen med Hans Neumann og Gustav Böhrnsen, den senere ble borgermester i Bremen, i grupper på tre til fem personer, og koblet de til den Hamburg-baserte Bästlein-Jakob-Abshagen gruppe. 
Den 29. mars 1943 ble Hans Neumann, Leo Drabant, hans kone sammen med åtte andre motstandsmedlemmer arrestert av Gestapo. Den 13. oktober 1944 dømte den spesielle folketdomstol dem til døden fordi de hadde «forsøkt å ødelegge det tyske folks motstand med kommunistisk propaganda»  Drabent og Neumann ble henrettet i Brandenburg-Görden Fengsel den 20. november 1944.
Sclerogibbidae

Utseende

Små (1 – 6 mm), slanke, svarte vepser. Hannene er fullt vingede, hunnene ofte vingeløse. Hodet er mer eller mindre trekantet sett fra siden, med nyreformede fasettøyne. Antennene er nokså kraftige, trådformede, og består av 20 eller flere ledd. De er festet under en "hylle" som skyter fram fra ansiktet. Forkroppen (thorax) er avlang og smal. Beina er nokså korte og kraftige, mellom- og bakbeina er festet nær bakkanten av thorax, langt skilt fra frambeina. Vingene, om de finnes, er avrundede, med utydelig vingemerke (pterostigma). det er en eller to lukkede celler rundt midten av forvingen. Bakkroppen er slank, med seks synlige ryggplater (tergitter), festet til forkroppen med en kort "stilk".

Levevis

Denne familien lever som parasitoider på insektordenen spinnfotinger (Embioptera). Disse lever selskapelig inne i tette silkespinn på trestammer eller lignende. Sclerogibbidene er sjeldne insekter, de fleste funnene er fra tørre og halvtørre områder.

Utbredelse

Familien er utbredt over hele verden i varme områder. I Amerika og Australia forekommer bare slekten Probethylus. I Europa er det kjent fem arter i slektene Poggiana og Sclerogibbus. Afrika har 14 kjente arter fordelt på tre slekter. Gruppen finnes også i Sørøst-Asia.
E24.no

E24 Dine Penger (tidligere N24.no, E24 og Dine Penger) er en norsk økonomiredaksjon bestående av nettsidene e24.no, dinepenger.no samt papirmagasinet Dine Penger, podcasten E24-podden og mobilapplikasjonen minE24.     
Nettstedet E24 ble lansert 18. april 2006, med inspirasjon fra N24.se (nå E24.se) i Sverige, som i løpet av kort tid ble Sveriges største nettsted for nyheter om økonomi og næringsliv. E24 ble allerede i løpet av første uke i drift Norges største økonominettsted, foran konkurrentene NA24.no, dn.no og hegnar.no. E24 har per mars 2019 388.000 daglige lesere, og er landets syvende største avis målt ved digitale lesere. 
E24 var de tre første årene eid med 60 prosent av Aftenposten og 40 prosent av VG gjennom et samarbeid. VG, som igjen av eies av Schibsted, ble eneeier fra midten av 2010, og er det fortsatt i dag. E24 ble høsten 2013 fusjonert med økonomimagasinet Dine Penger, som også var eid av VG.  
Per Valebrokk var ansvarlig redaktør fra 2008 til 2018, og kom fra stillingen som sjefredaktør i Varden. Gard Michalsen er ansvarlig redaktør fra 2018. Ingrid Indseth er nyhetsredaktør, mens Øyvind Henriksen er ansvarlig for magasinutgaven. Nyhetetssjefer er Steinar Rostad Breivik, Ole Martin Skaug, Eirik Amb Nysveen, John Thomas Aarø, og Eric Utheim. 
E24 publiserte i 2018 en rekke avsløringer om Innovasjon Norge og Anita Krohn-Traaseth, deriblant at Krohn-Traaseth skal ha ansatt sin egen venninne som HR-direktør og at Ferd-arving og milliardær Katharina Andresen ble ansatt i Innovasjon Norge uten tilstrekkelige kvalifikasjoner for stillingen.
Cynthia Harnett

Bøker

Hennes første bokutgivelse var In Praise of Dogs: An anthology in prose and verse, som var redigert av henne, og illustrert av Stokes. 
De seks historiske romanene ble utgitt fra 1949 til 1971, og omfatter hendelser og perioder i engelsk historie fra slaget ved Agincourt i 1415 til Christopher Wrens dager i siste del av 1600-tallet. The Wool-Pack (1951) foregår i Cotswolds i 1493 og forteller om den tolv år gamle Nicholas som oppdager at faren, som er ullhandler, blir svindlet av en forretningspartner. The Load of Unicorn (1959) skildrer fremveksten av trykkekunsten. Bøkene legger stor vekt på å skildre dagligliv og sosialhistorie, i motsetning til den vanlige tendens til å skrive om politiske og militære emner i historiske romaner. Bøkene gir detaljert kunnskapen om tiden og næringslivet, i et tilgjengelig språk; noen ganger så informativt at det oppleves som lærebokaktig.
The Woolpack ble filmet for tv i 1970, som en miniserie i tre episoder: A Stranger on the Hills.
Hennes bøker finnes ikke på norsk.